Veldgids geskors ná wildtuin-voorval‘n Skermskoot uit die video. William Mabasa, woordvoerder van die wildtuin, het gesê die veldgids het ŉ vastetermyn-kontrak met die wildtuin en is by die Punda Maria-kamp gestasioneer. Maroela Media het vroeër berig ŉ video is op YouTube gelaai wat wys hoe ŉ man uit ŉ voertuig klim en ŉ ietermagô skop. Jason Janse van Vuuren het die video op YouTube gelaai en gesê die voorval het tydens ŉ nagwildrit in Punda Maria in die Krugerwildtuin plaasgevind. Volgens Mabasa het voorval Sondagaand plaasgevind. “Ons gidspersoneel se rol is om die natuur te interpreteer vir gaste wat aan aktiwiteite in die park deelneem en ons is bekommerd oor die gedrag van die gids soos op die video gesien kan word.” Mabasa het gesê die gids is geskors terwyl ŉ ondersoek gedoen word en daar op dissiplinêre stappe besluit word. “Die publiek sal op die hoogte gehou word oor die verloop van die saak.” Sosialemedia-gebruikers het woedend op die video gereageer en geëis dat die veldgids afgedank word. https://youtu.be/8yzWtDJM9FQ